  Виталий Пронин Сарапулын удмуртъёслы сӥзем ужрадъёсы егитъёс но пырисько.Сарапулысь Эшъяськон юртын ортчиз «Кенеш» журналын но «Удмурт дунне» газетын ужасьёсын пумиськон.«Кенеш» журналысь журналистъёсын но кылбурчиосын Ольга Бородинаен, Галина Романоваен но «Удмурт дунне» газетысь журналистэн но кылбурчиен Любовь Тихоноваен тодматскыны люкаськизы Сарапулысь колледжъёсын но техникумъёсын дышетскись нылъёс но пиос, мӧйыос.Лыктэм калык сак кылзӥз гожъяськисьёслэсь кылбур лыдӟемзэс, соослы пӧртэм юанъёс сётъяз. Чузъяськизы кылбурчиослэн чуръёссыя гожтэм кырӟанъёс. Соосты, егитъёс сяна, быдэстӥзы Сарапулысь арлыдо нылкышноослэн «Вуюись» ансамбльзы но Шевырялово гуртысь «Чеберайёс» коллективын кырӟасьёс. Озьы ик ужрадэ лыктэм калык шумпотыса тодматскиз «Кенеш» журналэн но «Удмурт дунне» газетэн. Ӝутскем мылкыдын вераны быгатӥсько, ӟучъёс пӧлын улыса но, ми соосты лыдӟиськом, почта пыр басьтӥськом, ӟеч адямиосмы сярысь газет но журнал бамъёсы зарисовкаос кытӥ-отӥ гожъяськом.Удмурт кун университетысь Удмурт филологияя, финно-угроведениея но журналистикая институтэн тодматӥз педагогика наукаосъя кандидат Светлана   Арекеева. Со дышетсконзэс азинтыны мылкыд карись егитъёслы Удмурт кун университетэ дышетскыны пырон сярысь мадиз.Малпасько, таӵе ужрадлэн пайдаез туж бадӟым. Со пыртӥз ӟечезлы оскон, удмуртлыкез ӝутон бордын ужасьёслы задор мылкыд сётӥз. Туж бадӟым тау кареммы потэ куноосмылы. Ужрадамы ӟучъёс но шумпотыса пыриськизы, удмурт кылбуръёсты но кырӟанъёсты туж шулдыресь шуизы.Раиса Трофимова,  «Удмурт Кенеш» огазеяськонлэн Сарапул ёзэныз кивалтӥсь    